stanford-oval/wikipedia huggingface dataset:
Intialainen keittiö
Ruokalajeja

Palkokasvit ovat Intiassa suosittuja, etenkin linssit, kikherneet, kidneypavut, mustasilmäpavut ja mungopavut. Linsseistä valmistettu ruoka dal on pohjoisessa sakeaa ja etelässä keittomaista. Arvostetuin riisilajike Intiassa on basmati, juhlatilaisuuksissa käytettävä lajike, jota viljellään Dehra Dunin laaksossa Himalajan juurella.
Intialaisia leipiä on monenlaisia, kuten veteen leivottu ja paistolaatalla paistettu vehnäleipä (chapati tai roti), voilla voideltu chapati (ghilli), uppopaistettu chapati (puri, poori tai luchi), uppopaistettu ja täytetty kachori tai uunissa paistettu naan.
Yleinen intialainen kasvisateria thali sisältää esimerkiksi kasviscurryja, höysteitä, leipää ja riisiä. Sitä nautitaan thali-metallilautaselta ja kulhoista, ja joskus banaaninlehdeltä.
Etelä-Intian tärkein pikkuateria masala dosa on riisikreppiin kääritty peruna-kasviscurry. Muita suosittuja hiukopaloja ovat muun muassa uppopaistettu taikinaan kääritty liharuoka samosa ja hernejauhoista ja kasviksista tehty pakora.
Intialaiset jälkiruoat tehdään usein maidosta, kuten erilaiset vanukkaat. Intian hedelmävalikoima on hyvin runsas. Intialaisen aterian päätteeksi pureskellaan joskus mausteseosta nimeltä paan.
Barfi on sokerista ja khoasta valmistettu makeinen, jota tarjoillaan erityisesti diwalin aikana.
Juomat

Pohjois-Intiassa suositaan teetä, ja Etelä-Intiassa kahvia. Myös kookosmaitoa ja jogurttijuoma lassia nautitaan yleisesti.
Alueelliset keittiöt > Pohjois-Intia

Pohjois-Intiassa syödään tukevasti, ja ruoanlaitossa käytetään paljon kermaa ja lämmittäviä mausteita. Pohjoisintialaisia curryruokia maustetaan garam masala -mausteseoksella, jossa on muun muassa jauhettua jeeraa, mustapippuria, kardemummaa ja kanelia. Suosittuja tapoja valmistaa ruokaa Pohjois-Intiassa ovat muhentaminen ja uunissa hauduttaminen. Tandooriuunissa valmistettua ruokaa kutsutaan tandooriksi; uunin kuumuus paistaa tandooriruoan pinnalta rapeaksi ja sisältä meheväksi ja mureaksi. Tunnettuja tandooriruokia ovat tandoori naan -leivät ja tikka-ruoat. Kylän yhteinen tandooriuuni on myös merkittävä sosiaalisen elämän keskus Punjabin maaseudulla. Yleinen aamiaisruokalaji Pohjois-Intiassa on perunatäytteinen leipä aloo paratha. Toinen suosittu leipä on kuohkea leipänen phulka. Jogurtti on perusruoka-aine kaikkialla Pohjois-Intiassa. Chutney on suosittu hedelmistä tehty makea lisäke.
Pohjoisintialainen keittiö on saanut vaikutteita erityisesti 1200-luvun mogulivalloittajilta, jotka toivat maahan muun muassa uusia mausteita ja ruoanvalmistusmenetelmiä; osa näistä menetelmistä on alun perin persialaisia. Moguliruokia ovat muun muassa maustetut pilahvit (pulao), sekä jogurtilla ja paistetulla sipulilla höystetyt liharuoat. Mogulivaikutteita on myös muslimien tuhdeissa curreissa sekä kababeissa, joita tehdään lihasta, kalasta tai kanasta.
Punjabissa suosittuun moguliperäiseen mughlai-ruokaan kuuluu maitotuotteita, kasviksia, palkokasveja ja siipikarjaa. Muita tunnettuja punjabilaisia ruokia ovat maissileivät (makki di roti), sinapinlehdistä ja pinaatista tehty sarson ka saag, sekä Delhin suositut pikaruoat, kuten tandoori-kanan ja kababien lisäksi lihapyörykät, linssiruoat, maustetut kasvikset ja litteät leivät. Paneer-juusto on yleinen osa punjabilaisia ruokalajeja ja tärkeä proteiininlähde kasvissyöjille. Viljoista suositaan vehnää, mutta erityistilanteissa nautitaan maustettua riisiä.
Pohjoisemman Kashmirin ruoka on melko miedosti maustettua, ja kastikkeet ovat kermaisia. Ruoanlaiton perustana on vuohen- ja kananliha, joka värjätään chilillä punaiseksi. Myös pohjoiseen ilmastoon sopivat hedelmät ja marjat ovat suosittuja etenkin jälkiruokana. Rajasthanin kastikkeet ovat melko makeita ja kermaisia, ja höyryttäminen sekä uunissa hauduttaminen ovat suosittuja valmistustapoja. Tunnettu ruoka on haudutettu liharuoka dumpukht.
Alueelliset keittiöt > Etelä-Intia

Eteläintialainen keittiö tunnetaan tulisista ruoistaan, sillä maustettu ruoka auttaa pitämään kehon viileänä kuumassa ilmastossa. Suuri osa väestöstä on hinduja ja siksi usein kasvissyöjiä. Suosittuja välipaloja ovat muun muassa linssistä ja riisistä tehdyt ruoat, jotka tarjoillaan usein banaaninlehdellä. Tunnettuja eteläintialaisia riisi-linssiruokia ovat dosa-krepit, höyrytetyt riisikakut (idli) ja suolaiset donitsit (vada). Niiden lisukkeena käytetään usein tulista chutneya. Yleinen linssi-mausteseosruoka on sambar, jolla höystetään monia ruokia. Ravintorasvana Etelä-Intiassa käytetään yleensä öljyä, eikä ruoka ole yhtä rasvaista kuin pohjoisessa, sillä se valmistetaan usein keittämällä tai höyrystämällä. Kookos on suosittua monissa muodoissa, kuten kookosrasvana. Happamuutta ruokaan lisätään useimmin tamarindilla. Rannikon läheisyyden vuoksi kalaa ja äyriäisiä syödään paljon. Linssi- ja curryruoat ovat pohjoiseen verrattuna keittomaisempia.
Hyderabadin ruokakulttuuri on omaperäinen: kaupungissa käytetään melko paljon ghitä ja pähkinöitä, ja jogurtissa marinoidut liharuoat (biryani) kypsennetään riisin kanssa. Tunnettu hyderabadilaislähtöinen ruokalaji on makea jälkiruoka malai khumani. Kerala tunnetaan kalaruoistaan ja mausteistaan, ja alueen ruoka on melko miedon makuista. Suosittu aamiaisruoka on riisijauhotaikinasta ja kookosraasteesta tehty puttu. Sadya on 11-osainen keralalainen kasvisjuhla-ateria, joka syödään sormin banaaninlehdeltä. Chennain ruoassa on usein vahva currylehden aromi, ja alueella suositaan viljatuotteita, palkokasvia ja vihanneksia. Tunnettu chennailainen riisi-linssiruoka on pongal. Karnatakan osavaltio tunnetaan kardemummastaan ja mustapippuristaan. Aterioilla nautitaan aina kirkasta pippurilientä, saarua.
Alueelliset keittiöt > Itä-Intia

Itäisen Intian ruokakulttuuriin vaikuttaa ennen kaikkea Länsi-Bengalin osavaltio ja sen pääkaupunki Kalkutta. Itäintialaiseen keittiöön kuuluu etenkin kalan ja riisin runsas käyttö, sillä varsinkin Bengalissa on runsaasti jokia ja järviä, ja monsuunit tuovat sateita. Sinappiöljy kuuluu erottamattomasti bengalilaiseen keittiöön, ja se on osa paikallista panch phoran -mausteseosta. Aamiaiseksi syödään paistettua leipää (luchi), sekä tarkari-vihannesruokaa. Suosittuja ruokia ovat myös munacurry dimer jhol ja lihacurry mangsher, sekä linssi-vihannesruoka khichdi ja erilaiset paistetut kasvis- ja munaruoat. Bengalilaiseen ruokakulttuuriin kuuluu monia rituaaleja. Juhla-aterioihin kuuluu olennaisena osana kala- tai äyriäisruokia, kuten maustetussa kookosmaidossa keitetyt katkaravut tai uppopaistetut kalafileet. Höysteenä käytetään chutneya.
Sikkimin keittiö on saanut vaikutteita Intian pohjoisista naapurimaista. Tunnettu sikkimiläinen ruoka on höyryssä kypsennetty liha- tai kalatäytteinen piiras momo. Orissan osavaltio tunnetaan vehreänä kasvisten ja hedelmien tuottajana sekä kasvisruuistaan.
Alueelliset keittiöt > Länsi-Intia

Läntisen Intian keittiö on erityisen monimuotoinen alueen historian seurauksena. Pikaruoka on koko Länsi-Intiassa perinteisesti suosittua. Koko Intiassa yleinen, gujaratilaislähtöinen pikaruoka on farsan, rapea ja mausteinen rasvassa paistettu ruokalaji, jota nautitaan yleensä teen kanssa.
Maharashtran osavaltion ruokakulttuurissa yhdistyvät Etelä- ja Pohjois-Intian keittiöt, ja sen pääkaupungilla Mumbailla on oma kansainvälinen ruokakulttuurinsa. Maharashtran ruoalle on ominaista kevyt hapanimelä maku, ja ruoka on usein tulista ja mausteista. Mango on alueella tärkeä raaka-aine. Mumbain keittiöstä tunnetaan kala sekä dhansak, parsilaisten ruoka, jossa on mausteseoksessa linssien ja vihannesten kanssa kypsennettyä kanaa tai lammasta. Myös mumbailaiset paanit ja muu katukojujen ruoka on tunnettua.
Goan keittiössä näkyvät Portugalin keittiön perinteet, mikä näkyy etenkin joulun ajan ruokatarjonnassa makeine kakkuineen ja pikkuleipineen. Goalaisista ruoista tunnetaan etenkin vindaloo-curryruoka, sian sisälmyksistä tehty sorpotel sekä paistettu tai paahdettu kana galinha cafreal. Goalla syödään myös paljon kalaa, etenkin kookosmaidon kera, ja ruoat ovat tulisia, makeita ja kirpeitä.
Gujarat tunnetaan kevyistä ja miedoista kasvisruoistaan. Ruoka tarjoillaan usein thali-lautaselta; thali-ateriaan kuuluu muun muassa maitotuotteita, leipää, linssejä, vihanneksia, jogurttia ja riisiä. Talvella Gujaratissa nautitaan vihannesruokaa nimeltä undhyoo.
Aiheesta muualla

Kuvia tai muita tiedostoja aiheesta Intialainen keittiö Wikimedia Commonsissa
Pohjoisintialainen kasvisthali
Sadya, keralalainen juhla-ateria.
Bengalilaista ruokaa
Ragda curry, länsi-intialaista pikaruokaa
Astatiini

Astatiinin paikka neptuniumin hajoamissarjassa. At-217 syntyy neptunium-237:n hajotessa.
Astatiini eli astaatti on alkuaine, jonka kemiallinen merkki on At (lat. astatinum), järjestysluku 85 ja CAS-numero 7440-68-8. Se on halogeeneihin kuuluva erittäin radioaktiivinen alkuaine.
Astatiinin isotooppeja 218At ja 219At syntyy luonnossa väli­vaiheina uraanin radio­aktiivisessa hajoamisessa. Molemmat ovat hyvin lyhyt­ikäisiä. Pitkäikäisin isotooppi on 210At, jonka puoliintumisaika on 8,1 tuntia. Astatiinin nimikin johtuu kreikan sanasta αστατος (astatos), joka tarkoittaa epä­vakaata. Maapallon kuoressa astatiinia on arvioitu olevan yhteensä korkeintaan teelusikallinen, vähemmän kuin 30 grammaa. Uusin arvio (2020) astatiinin määrästä maapallolla on vain 0,07 grammaa.
Ensimmäisen väitetyn havainnon astatiinista teki Fred Allisonin ryhmä vuonna 1931. Tämän paikkansapitävyys on kuitenkin myöhemmin kiistetty. Keino­tekoisesti sitä valmistivat ensimmäisinä Dale Corson, Kenneth MacKenzie ja Emilio Segre Kalifornian yliopistossa vuonna 1940. Sitä saadaan pommittamalla vismuttia energisillä alfa­hiukkasilla. Sitä on valmistettu vähemmän kuin yksi mikrogramma, eikä sen ominaisuuksia ole kovinkaan tarkoin tutkittu.
Alkuaineen elektroniaffiniteetti saatiin mitattua vasta 2020. Se on 2,416 elektronivolttia eli 233 kJ/mol ja vuonna 2013 ensimmäisen kerran mitattu ionisoitumisenergia on 9,318 eV eli 899 kJ/mol. Astatiinin elektroniaffiniteetti on pienempi kuin muilla halogeeneilla, mutta suurempi kuin halogeeniryhmän ulkopuolisilla alkuaineilla. Mullikenin asteikolla astatiinin elektronegatiivisuus on 5,87 eV, mikä Pauling-asteikolle muunnettuna vastaa arvoa 2,36.
Astatiinin harvinaisuuden ja epävakaisuuden vuoksi kukaan ei tähän mennessä tiedä, miltä astatiini edes näyttää. Vaikka voitaisikin valmistaa sen verran suuri kappale puhdasta astatiinia, että sen voisi paljain silmin nähdä, sen oma säteily kehittäisi nopeasti niin paljon lämpöä, että kappale höyrystyisi välittömästi.lähde?
Vuonna 2023 Jyväskylän yliopiston fysiikan maisteriopiskelija Henna Kokkonen löysi ensimmäisenä astatiinin isotoopin 190At, joka on kevyin astatiinin tunnetuista isotoopeista. Sen ydin koostuu 105 neutronista ja 85 protonista.
Aiheesta muualla

Kuvia tai muita tiedostoja aiheesta Astatiini Wikimedia Commonsissa
Periodictable: Technical data for Astatine (englanniksi)
Mindat: The Mineralogy of Astatine (englanniksi)
Luettelo astatiinin isotoopeista The Isotopes Project Home Page (englanniksi))
The Royal Society of Chemistry (RSC): Astatine (englanniksi)
PeriodicTable: Astatine (At) (englanniksi)
PubChem: Astatine (englanniksi)
| Auktoriteettitunnisteet  |
| --- | --- |
Kansainväliset:  FAST 
Kansalliset:  Saksa  Israel  Yhdysvallat
Ipatjevin talo

Ipatjevin talo vanhassa postikortissa vuodelta 1928.
Ipatjevin talo (ven. Дом Ипатьева, Dom Ipatjeva) oli rakennus Jekaterinburgissa Venäjällä, jossa Romanovien hallitsijasuvun viimeinen hallitsija keisari Nikolai II perheineen ja palveluskuntineen teloitettiin heinäkuussa 1918. Talo purettiin Neuvostoliiton kommunistisen puolueen keskuskomitean politbyroon käskystä Boris Jeltsinin ollessa kaupungin (silloinen Sverdlovsk) puoluejohtajana 1977, koska neuvostojohtajat pelkäsivät, että paikasta tulee keisarivaltaa kannattavien muistelupaikka. Jeltsin itse ilmaisi myöhemmin pitäneensä talon purkamista vastenmielisenä historian peittelynä.
2000–2003 paikalle rakennettiin muistokirkko Kirkko veren päällä.
Historia > Talon omistajat

Ipatjevin talo rakennettiin alkuaan vuonna 1897 kaivosinsinööri Andrei Redikortseville. Talo oli kaksikerroksinen, mutta se oli rakennettu Voznesenskin kukkulan rinteeseen niin, että Voznesenskaja-kadun puolelta pääsisäänkäynti johti suoraan toiseen kerrokseen. Talo edusti perinteistä kauppiastyyliä, mutta tekniikka oli uutta – talossa oli juokseva vesi, kylpyhuone ja WC, sähköt ja puhelin. Tonttiin kuului myös pieni puutarha ja terassi.
Redikortsev joutui myymään talonsa I. G. Šaravjeville, koska joutui vaikeuksiin korruptiosyytteen vuoksi. 1908 Šaravjev myi rakennuksen edelleen tunnetulle insinöörille ja tehtailijalle kapteeni Nikolai Ipatjeville 6 000 ruplalla. Ipatjev asettui asumaan perheineen rakennuksen ylempiin kerroksiin. Alimmassa kerroksessa hän piti toimistoa ja työpajaa.
Historia > Erikoistarkoituksen talo

Lokakuun vallankumouksen jälkeen huhtikuussa 1918 bolševikit takavarikoivat talon sen omistajalta, sillä vangittu keisariperhe palveluskuntineen siirrettiin Tobolskista Jekaterinburgiin, ensin Nikolai ja Aleksandra 30. huhtikuuta ja myöhemmin 21. toukokuuta tsarevitš Aleksei, suuriruhtinattaret Olga, Maria, Tatjana ja Anastasia sekä palveluskuntaan kuuluneet kamarineiti Demidova, tohtori Botkin, kokki Haritonov ja palvelija Trupp. Nikolai Ipatjeville annettiin vuorokausi aikaa tyhjentää kotinsa. Talon ympärille rakennettiin korkea puuaita, ja alakertaan tehtiin vartiotupa. Talon ikkunat maalattiin valkoisiksi ulosnäkemisen estämiseksi. Keisariperheelle ja palvelijoille varattiin toisesta kerroksesta viisi huonetta. Ipatjevin talosta tuli pahamaineinen "erikoistarkoituksen talo".
Historia > Tsaariperheen murha

Heinäkuun 16. ja 17. päivän välisenä yönä Jakov Jurovskin johtama teloituskomppania ampui keisariperheen jäsenet ja palvelijat Ipatjevin talon puolittain maanalaisessa kellarissa.
Jekaterinburg jäi valkoisen armeijan käsiin 25. heinäkuuta 1918, jonka jälkeen talo palautettiin sen omistajalle. Valkoiset teettivät talossa perusteellisen tutkimuksen keisariperheen kohtalon selvittämiseksi. Nikolai Ipatjevin käytössä oli tänä aikana vain kolme ensimmäisen kerroksen huonetta, muut oli varattu valkoisen armeijan upseereille ja sotilaille. Tutkimuksia johti ensin tuomari Aleksandr Namjutkin, sitten tuomari Ivan Sergujev. Lopuksi tehtävään paneutui huolellisesti Nikolai Sokolov, jonka selontekoa pidetään edelleen asiassa pätevänä lähdemateriaalina.
Hänen löytämänsä keisarinnan irronnut sormi sekä vaatteiden, korujen ja kunniamerkkien jäännökset sekä muutamat yksittäiset esineet, kuten spanieli Jimmyn kaulapanta, ovat Pariisissa. Niitä säilytetään pyhäinjäännöksinä Karlovcin synodille kuuluvassa kirkossa.
Historia > Myöhemmät vaiheet

Lokakuun vallankumouksen kymmenvuotisjuhlavuonna 1927 talossa avattiin museo, joka toimi vuoteen 1932 saakka. 1940-luvulla talossa säilytettiin Sverdlovskin kommunistipuolueen arkistoja. Vaikka talo oli suojeltu ja julistettu muistomerkiksi vuonna 1974, Mihail Suslov käski 1977 purkaa rakennuksen, koska sen historia liittyi kiinteästi Romanovien viimeisen hallitsijan kuolemaan. Virallisesti purkamista perusteltiin liikennejärjestelyillä. Käskyn toteutti Sverdlovskin puoluejohtaja Boris Jeltsin 27.–28. heinäkuuta 1977. Ennen purkamista talo valokuvattiin ja sen tiedot arkistoitiin, sekä osa sisustuksesta (muun muassa ruokasalin tulisija) siirrettiin varastoon.
Venäjän Pyhien kunniaksi pystytetty kirkko

Neuvostoliiton hajottua 1991 talon tyhjälle tontille pystytettiin puinen risti ja katos. Vuonna 2000 paikalle alettiin rakentaa Hram na krovi -kirkkoa, joka vihittiin 16. heinäkuuta 2003. Kirkon edustalle pystytettiin Nikolai II:sta ja hänen perheenjäseniään kuvaava pronssipatsas.
Aiheesta muualla

Wikimedia Commonsissa on kuvia tai muita tiedostoja aiheesta .
Ipatjevin talo Sokolovin tutkimusraportissa tsaariperheen murhasta vuodelta 1918 (Arkistoitu – Internet Archive)(venäjäksi)
Ipatjevin talo: Virtuaalinen museo(englanniksi)(venäjäksi)
The Life and Tragedy of Alexandra Feodorovna - Ipatiev House(englanniksi)
Kanonisoidun tsaariperheen teloituspaikalle rakennettiin vuonna 2000 Jekaterinburgin Verikirkko.
Diedrinen symmetria kolmessa ulottuvuudessa

| 0 | 1 | 2 | 3 |
| --- | --- | --- | --- |
|  Involutionaalinen symmetria Cs, (*) [ ] =  |  Syklinen symmetria Cnv, (*nn) [n] =  |  Diedrinen symmetria Dnh, (*n22) [n,2] =  |  |
Polyedrinen ryhmä, [n,3], (*n32)
|  Tetraedrinen symmetria Td, (*332) [3,3] =  |  Oktaedrinen symmetria Oh, (*432) [4,3] =   |  Ikosaedrinen symmetria Ih, (*532) [5,3] =  |  |
Diedrinen symmetria on geometriassa sellaisen kolmiulotteisen kappaleen tai pistejoukon symmetria, jolla on symmetriaryhmänä jokin abstakti diedriryhmä Dihn ( n ≥ 2 ). Eri tavoin diedrisesti symmetrisiä kappaleita ovat muun muassa särmiöt, bipyramidit, antiprismat ja trapetsoedrit. Tällaiselle kappaleelle voidaan suorittaa jonkin akselin ympäri 360/n asteen rotaatio, jolla se kuvautuu itselleen, toisin sanoen tämä rotaatio on kappaleen symmetriaoperaatio. Lisäksi kappaleen symmetriaoperaatiota saattavat olla peilaukset eräiden tämän akselin kautta kulkevien tai sitä vastaan kohtisuorien tasojen suhteen.
Tyypit

Kolmessa ulottuvuudessa on kolme tyyppiä diedrisiä symmetrioita. Seuraavassa esitetään ne kaikki Schönfliesin, Coxeterin ja orbifoldimerkinnöillä.
Dn, [n,2]+, (22n) kertaluvun  2n – diedrinen symmetria eli para-n-kulmainen ryhmä (abstrakti ryhmä Dihn)
Dnh, [n,2], (*22n), kertaluvun 4n – prismaattinen symmetria eli täysi orto-n-kulmainen ryhmä (abstrakti ryhmä Dihn × Z2)
Dnd (tai Dnv), [2n,2+], (2*n), kertaluvun 4n – antiprismaattinen symmetria eli täysi gyro-n-kulmainen ryhmä (abstrakti ryhmä Dih2n)
Kun luku n on annettu, kaikilla kolmella on n-kertainen pyörähdyssymmetria yhden akselin suhteen (rotaatiossa kulman 360°/n kappale ei muutu), ja kaksinkertainen symmetria kohtisuoran akselin suhteen. Arvolla n = ∞ nämä vastaavat kolmea friisiryhmää. Tässä on käytetty Schönfliesin merkintää sekä Coxeterin symbolia hakasuluissa ja orbifoldimerkintää tavallisissa suluissa. Termiä horisontaalinen (h) käytetään, kun rotaatioakseli on pystysuora.
Kahdessa ulottuvuudessa symmetriaryhmä Dn sisältää peilauksia suorien suhteen. Kun kaksiulotteinen taso on asetettu vaakasuorasti kolmiulotteiseen avaruuteen, tällainen peilaus voidaan käsittää rajoittumaksi joko tämän tason peilauksesta pystysuoran tason suhteen tai 180°:n rotaatiosta peilaussuoran ympäri. Kolmessa ulottuvuudessa nämä ovat kaksi aivan eri operaatiota: ryhmä Dn sisältää vain rotaatiot, ei peilauksia. Saman kertaluvun pyramidaalinen symmetria Cnv muodostaa oman ryhmänsä.
Heijastussymmetrialla n-kertaisen rotaation akselia vastaan kohtisuoran tason suhteen saadaan Dnh [n], (*22n).
Dnh on säännöllisen n-kulmaisen särmiön ja myös säännöllisen n-sivuisen bipyramidin symmetriaryhmä. Dnd on säännöllisen n-sivuisen antiprisman ja Dn osittain kierretyn särmiön symmetriaryhmä.
Tässä edellytetään, että n on vähintään 2, sillä seuraavat ryhmät ovat samoja:
D1 ja C2 ovat sama kertaluvun 2 ryhmä, johon kuuluu vain 180°:n rotaatio
D1h ja C2v ovat sama kertaluvun 4 ryhmä, johon kuuluvat peilaus tason suhteen ja 180°:n rotaatio tässä tasossa olevan suoran ympäri
D1d ja C2h ovat sama kertaluvun 4 ryhmä, johon kuuluvat peilaus tason suhteen ja 180°:n rotaatio tasoon nähden kohtisuorassa olevan suoran ympäri
Tapauksessa n = 2 ei ole yhtä pääakselia ja kahta lisäakselia vaan kolme keskenään samankaltaista akselia.
D2 [2,2]+, (222) kertalukua 4 on yksi kolmesta symmetriaryhmätyypistä, jota vastaava abstrakti ryhmä on Kleinin neliryhmä. Sillä on kolme toisiinsa nähden kohtisuoraa kaksinkertaista rotaatioakselia. Se on kuboidin symmetriaryhmä, kun siihen on merkitty S-kirjain kahdelle vastakkaiselle sivulle samoin päin suunnattuina.
D2h, [2,2], (*222) kertalukua 8 on kuboidin symmetriaryhmä.
D2d, [4,2+], (2*2) kertalukua 8 on muun muassa seuraavien kappaleiden symmetriaryhmä:
neliökuboidi, jonka yhteen neliömäiseen sivuun on piirretty lävistäjä ja toiseen sivuun sitä vastaan kohtisuora lävistäjä;
säännöllinen tetraedri, joka on venytetty kahden vastaakkaisen sivun keskipisteiden välisen janan suunnassa (D2d on tetraedrisen symmetrian Td aliryhmä); skaalauksella vähennetään symmetriaa.
Aliryhmät

| --- | --- |
 D2h, [2,2], (*222), aliryhmien hierarkia:  D4h, [4,2], (*224), aliryhmien hierarkia
Ryhmällä Dnh, [n,2], (*22n), kertalukua 4n, on seuraavat aliryhmät:
Cnh, [n+,2], (n*), kertalukua 2n
Cnv, [n,1], (*nn), kertalukua 2n
Dn, [n,2]+, (22n), kertalukua 2n
Ryhmällä Dnd, [2n,2+], (2*n), kertalukua 4n, on seuraavat aliryhmät:
S2n, [2n+,2+], (n×), kertalukua 2n
Cnv, [n+,2], (n*), kertalukua 2n
Dn, [n,2]+, (22n), kertalukua 2n
Dnd on myös ryhmän D2nh aliryhmä.
Esimerkkejä

| D2h, [2,2], (*222) Kertaluku 8 | D2d, [4,2+], (2*2) Kertaluku 8 | D3h, [3,2], (*223) Kertaluku 12 |
| --- | --- | --- |
|  koripallon saumat |  baseball-pallon saumat (kun saumausten suuntia ei oteta huomioon) |  rantapallo (kun värejä ei oteta huomioon) |
Dnh, [n], (*22n):
D5h, [5], (*225):
| --- | --- |
 pentagrammipohjainen särmiö:  pentagrammipohjainen antiprisma
D4d, [8,2+], (2*4):
D5d, [10,2+], (2*5):
| 0 | 1 | 2 |
| --- | --- | --- |
|  viisikulmainen antiprisma |  viisikulmainen risteävä antiprisma |  pentagonaalinen trapetsoedri |
D17d, [34,2+],  (2*17):
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Dihedral symmetry
Aiheesta muualla

Symmetry: Solids (Kuvia eri tavoin diedrisesti symmetrisistä kappaleista) University of Exeter. Viitattu 15.7.2020.
Säännöllisiä särmiöitä, joiden symmetriaryhmä on Dnh, missä n on pohjamonikulmion kulmien lukumäärä.
Käännös suomeksi
Innovaatio

Innovaatio eli uudennos on jokin uusi tai olennaisesti parannettu, yritykselle kilpailuetua antava ja voittoja kasvattava tuote, prosessi, palvelu tai keksintö. Innovaatio voidaan ymmärtää ideana, käytäntönä tai esineenä. Innovaatiot jakautuvat karkeasti kahteen luokkaan: on mullistavia innovaatioita ja vähittäisin muutoksin syntyviä innovaatioita.  Innovaatiot voidaan jakaa myös asteittaisiin (nykyisten tuotteiden, palveluiden ja toimintamallien parannukset) ja radikaaleihin (luovat uusia markkinoita ja pakottavat muuttamaan ajattelua). Disruptiivinen innovaatio korvaa aiemmat rakenteet ja toimintamallit, sekä määrittää markkinat uudelleen.
Innovaatioiden syntyä edeltää pitkä ketju, jonka alkupäässä on syvällistä tietoa, laaja-alaista osaamista ja kykyä yhdistellä niitä mullistavalla tavalla. Ihminen on innovaatioissa avainasemassa, mutta  järjestelmääkään ei voi unohtaa. Kulttuuri, normit, arvot ja rakenteet joko tukevat tai estävät luovuuden kehittymistä innovatiivisiksi palveluiksi ja tuotteiksi, mikä tekee innovatiivisuudesta yhteiskunnallisen asian.